Nõukogu määrus (EMÜ) nr 3578/92,

7. detsember 1992,

millega muudetakse määrust (EMÜ) nr 1107/70 toetuste andmise kohta raudtee-, maantee- ja siseveetranspordile

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 75,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse Euroopa Parlamendi arvamust [3]

ning arvestades, et:

määruses (EMÜ) nr 1107/70 [4] sätestatakse, et liikmesriigid võivad edendada kombineeritud transpordi arengut, andes toetusi, mis on seotud infrastruktuuriinvesteeringutega ning investeeringutega ümberlaadimiseks vajalikesse paiksetesse või teisaldatavatesse vahenditesse, või kolmandate riikide territooriumide kaudu osutatava ühendusesisese kombineeritud transporditeenuse ekspluatatsioonikuludega;

kombineeritud transpordi areng näitab, et ühenduse jaoks tervikuna ei ole selle tehnoloogia käivitusperiood veel lõppenud ning seepärast tuleks toetuste andmist teatava aja jooksul jätkata;

toetuste andmine mõne kolmanda riigi territooriumit läbivate kombineeritud transporditeenuste jooksvate kulude katmiseks on põhjendatud ainult teatavatel Austria, Šveitsi ja endise Jugoslaavia riikidega seotud erijuhtudel;

ühenduses majandusliku ja sotsiaalse ühtekuuluvuse kiire saavutamise vajadusega kaasneb vajadus edendada investeeringuid kombineeritud transpordile omastesse raudtee- ja maanteerajatistesse, eelkõige juhul, kui need on alternatiiviks infrastruktuuridega seotud meetmetele, mida ei ole võimalik lõpule viia lühikese aja jooksul;

toetuste andmine kombineeritud transpordile omastele maanteerajatistele aitaks tõhusalt motiveerida väikeseid ja keskmise suurusega ettevõtteid kasutama kombineeritud transporditeenuseid;

toetuste andmine kombineeritud transpordi eriseadmetele soodustaks uue bimodaalse tehnoloogia ja ümberlaadimistehnoloogia arendamist;

seepärast tuleks piiratud käivitusperioodi jooksul võimaldada toetusi ka investeeringutele spetsiaalselt kombineeritud transpordi jaoks kavandatud transpordirajatistesse, tingimusel et neid kasutatakse ainult kombineeritud transpordis;

käesolev toetuste andmise kord peaks kehtima 31. detsembrini 1995 ning nõukogu peaks asutamislepingus sätestatud tingimuste kohaselt otsustama, millist korda edaspidi kohaldatakse või, kui see on vajalik, millistel tingimustel toetuste andmine lõpetatakse;

seepärast tuleks määrust (EMÜ) nr 1107/70 muuta,

ON VASTU VÕTNUD KÄESOLEVA MÄÄRUSE:

Artikkel 1

"e) kuni 31. detsembrini 1995 juhul, kui toetust antakse ajutiselt ja see on mõeldud kombineeritud transpordi arendamise hõlbustamiseks; sellised toetused peavad olema seotud:

- investeerimisega infrastruktuuri,

või

- investeerimisega ümberlaadimiseks vajalikesse paiksetesse või teisaldatavatesse vahenditesse,

või

- investeerimisega spetsiaalselt kombineeritud transpordi jaoks kavandatud ja ainult kombineeritud transpordis kasutatavatesse seadmetesse,

või

- Austria, Šveitsi või endise Jugoslaavia riikide kaudu osutatavate kombineeritud transporditeenuste ekspluatatsioonikuludega.

Komisjon esitab nõukogule iga kahe aasta järel eespool nimetatud meetmeid käsitleva arenguaruande, mis kirjeldab muu hulgas toetuste kasutamist, suurust ja mõju kombineeritud transpordile. Liikmesriigid esitavad komisjonile aruande koostamiseks vajaliku teabe.

Nõukogu teeb 31. detsembriks 1995 komisjoni ettepanekul ja asutamislepingus sätestatud tingimuste kohaselt otsuse, millist korda edaspidi kohaldatakse või, kui see on vajalik, millistel tingimustel toetuste andmine lõpetatakse."

Artikkel 2

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolevat määrust kohaldatakse alates 1. jaanuarist 1993.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 7. detsember 1992

Nõukogu nimel

eesistuja

J. MacGregor

[1] EÜT C 282, 30.10.1992, lk 10.

[2] Arvamus on esitatud 20. novembril 1992 (Euroopa Ühenduste Teatajas seni avaldamata).

[3] Arvamus on esitatud 24. novembril 1992 (Euroopa Ühenduste Teatajas seni avaldamata).

[4] EÜT L 130, 15.6.1970, lk 1. Määrust on viimati muudetud määrusega (EMÜ) nr 1100/89 (EÜT L 116, 28.4.1989, lk 24).

--------------------------------------------------